รัฐบาลไทย-ข่าวทำเนียบรัฐบาล-ยุติธรรม เผย สถานการณ์โควิด-19 กรมราชทัณฑ์ ภาพรวมสถานการณ์ยังดี สามารถจำกัดพื้นที่การระบาดภายในได้ พร้อมกำชับทุกฝ่าย ป้องกันและปฏิบัติตามมาตรการป้องกันเชื้ออย่างเคร่งครัด
วันอังคารที่ 1 มีนาคม 2565
ยุติธรรม เผย สถานการณ์โควิด-19 กรมราชทัณฑ์ ภาพรวมสถานการณ์ยังดี สามารถจํากัดพื้นที่การระบาดภายในได้ พร้อมกําชับทุกฝ่าย ป้องกันและปฏิบัติตามมาตรการป้องกันเชื้ออย่างเคร่งครัด
ยุติธรรม เผย สถานการณ์โควิด-19 กรมราชทัณฑ์ ภาพรวมสถานการณ์ยังดี สามารถจํากัดพื้นที่การระบาดภายในได้ พร้อมกําชับทุกฝ่าย ป้องกันและปฏิบัติตามมาตรการป้องกันเชื้ออย่างเคร่งครัด
ในวันอังคารที่ 1 มีนาคม 2565 เวลา 09.00 น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะผู้อํานวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม หรือ ศบค.ยธ. เป็นประธานการประชุมติดตามการดําเนินงานตาม 5 แผนงานการป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ 9/2565 โดยมี นางสาวณัฐธ์ภัสส์ ยงใจยุทธ ผู้ช่วยรัฐมนตรีประจํากระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นางสาวศิริประกาย วรปรีชา รองอธิบดีกรมพินิจและคุ้มครองเด็กและเยาวชน พร้อมด้วยผู้บริหารและเจ้าหน้าที่ที่เกี่ยวข้อง เข้าร่วมประชุม ผ่านระบบการประชุมทางไกล (Video Conference) ร่วมกับผู้บัญชาการเรือนจําในจังหวัดที่มีสถานการณ์การแพร่ระบาดของเชื้อไวรัสโคโรนา 2019 (COVID-19)
นายวัลลภ นาคบัว รองปลัดกระทรวงยุติธรรมและโฆษก ศบค.ยธ. เปิดเผยว่า ภาพรวมการแพร่ระบาดของโรคติดเชื้อไวรัสโควิด-19 ในเรือนจํา/ทัณฑสถาน วันนี้แม้จะไม่พบเรือนจําระบาดใหม่เพิ่ม แต่เนื่องจากเรือนจํากลางปัตตานี ซึ่งพบการติดเชื้อในแดนบางส่วนได้รับการประกาศเป็นเรือนจําแพร่ระบาดอีกครั้ง ส่งผลให้จํานวนเรือนจําสีขาวลดลงอยู่ที่ 130 แห่ง และเรือนจําสีแดงเพิ่มเป็น 12 แห่ง โดยแบ่งเป็นเรือนจําระบาดใหม่ 5 แห่ง ระบาดซ้ํา 1 แห่ง และที่พบการระบาดเพียงบางส่วนอีก 5 แห่ง ขณะที่เรือนจํากลางขอนแก่นอยู่ในแผนสิ้นสุดการระบาดของโรค (แผน EXIT) และคาดว่าจะสามารถพ้นจากการระบาดได้ในวันพรุ่งนี้ (2 มีนาคม)
ขณะที่ผู้ติดเชื้อรายใหม่วันนี้ พบผู้ต้องขังติดเชื้อรายใหม่ 66 ราย ซึ่งส่วนใหญ่เป็นการพบในห้องแยกกักโรค 63 ราย และพบในเรือนจําสีแดง 3 ราย จึงมีผู้ติดเชื้อที่ยังอยู่ในการดูแลของกรมราชทัณฑ์ทั้งสิ้น 1,387 ราย เป็นกลุ่มสีเขียว 83.8% กลุ่มสีเหลือง 15.9% และกลุ่มสีแดง 0.3% มีผู้ติดเชื้อรักษาหายสะสม 86,809 ราย หรือ 96% ของผู้ติดเชื้อยืนยันสะสมทั้งหมด 90,729 ราย และไม่มีรายงานผู้เสียชีวิตต่อกันเป็นวันที่ 2 จึงมีผู้เสียชีวิตสะสมอยู่ที่ 192 ราย หรือ 0.21% ของผู้ติดเชื้อสะสมทั้งหมด
นายวัลลภ กล่าวเพิ่มเติมว่า การประชุม ศบค.ยธ. โดยปลัดกระทรวงยุติธรรมเป็นประธานการประชุมในวันนี้ ได้ติดตามสถานการณ์การแพร่ระบาดของเรือนจําและทัณฑสถานทั่วประเทศ พบว่า แม้จะมีการระบาดเพิ่มเติมในบางแห่ง แต่ได้ดําเนินการตรวจคัดกรอง คัดแยก และรักษาผู้ติดเชื้ออย่างเป็นระบบ ภายใต้การประสานความร่วมมือกับโรงพยาบาลแม่ข่ายและสํานักงานสาธารณสุขในพื้นที่ ส่งผลให้เรือนจําและทัณฑสถานบางแห่ง สามารถควบคุมและจํากัดพื้นที่ของการระบาดได้อย่างมีประสิทธิภาพและไม่ส่งผลกระทบต่อการปฏิบัติงานของเรือนจําแต่อย่างใด ทั้งนี้ ยังได้กําชับให้เรือนจําและทัณฑสถานทุกแห่ง ปฏิบัติตามแผนการบริหารความพร้อมในสภาวะวิกฤต (BCP) อย่างเคร่งครัด พร้อมทบทวนขั้นตอนและวิธีการปฏิบัติให้มีความถูกต้องและสอดคล้องกับสถานการณ์การแพร่ระบาดภายนอกอยู่เสมอ ทั้งมาตรการเพื่อป้องกันเชื้อจากผู้ต้องขังรับใหม่ จากเจ้าหน้าที่ และสิ่งของที่จะเข้าสู่เรือนจํา การสุ่มตรวจหาเชื้อในแดนของเรือนจําสีขาวที่ไม่มีการระบาด ตลอดจนการรักษามาตรการเพื่อป้องกันเชื้อของกระทรวงสาธารณสุขอย่างเคร่งครัด ด้านการดําเนินการฉีดวัคซีนแก่ผู้ต้องขังนั้น ปัจจุบัน มีผู้ต้องขังที่ยังอยู่ในเรือนจําและทัณฑสถานได้รับการฉีดวัคซีนจนครบโดสแล้ว จํานวน 248,228 ราย หรือคิดเป็น 91.36% ของจํานวนผู้ต้องขังทั้งหมด 268,506 ราย
ด้านสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ของกรมพินิจและคุ้มครองเด็กและเยาวชน ประจําวันอังคารที่ 1 มีนาคม 2565 พบมีผู้ติดเชื้อและอยู่ระหว่างการรักษาตัวเป็นจํานวน 86 ราย เป็นเจ้าหน้าที่ 57 ราย และเยาวชน จํานวน 29 ราย ด้านผลการดําเนินงานสถานพินิจฯ/ศูนย์ฝึกและอบรมฯ สีขาว มีจํานวน 36 แห่ง จากทั้งหมด 56 แห่ง อีก 19 แห่ง พบว่ามีการติดเชื้อ และอีก 1 แห่งหมดสถานะ ขณะที่สถิติการฉีดวัคซีนของเด็กและเยาวชน จํานวน 3,396 ราย หรือคิดเป็น 92% จากทั้งหมด 3,691 ราย และเจ้าหน้าที่ได้รับการฉีดวัคซีน จํานวน 3,998 ราย หรือคิดเป็น 92.86% จากทั้งหมด 4,307 ราย